Punalipuline Eesti kunst Soomes  Turu Kunstimuuseumis on avatud Eesti Kunstimuuseumi kogudel põhinev stalinistliku realismi näitus "Punaste lippude all". Kumu esimene arvestatav välisnäitus uurib tollast romantilist kunstikontseptsiooni. Väga lühidalt öeldes kujutab Stalini-aegne kunst endast propagandat, provokatsioone, sotsialismi ja Nõukogude süsteemiga kohastumist läbi ajaloo võltsimise ja müstifikatsioonide. Nii on ka selle näituse teemad seotud Teise maailmasõja, uue Nõukogude Eesti ehitamise, Stalini isikukultuse, töökangelaste ja väikekodanliku perekonnaidülliga. Tollastel kunstiteostel kajastub lavastatud reaalsus, milles sisu oli konfliktis tegeliku reaalsusega. Ühel kohaliku punase kunsti ikoonilisel taiesel, Roman Treumani ja ja Viktor Karruse maalil "Traktoristide üleskutse sotsialistlikuks võistluseks" (1951) rõõmustavad õnnelikud traktoristid uudiste üle kõrgematest põllumajandusliku tootmise normidest. Tegelikkuses elasid eestlased kolhoosides ning kannatasid nälga ja viletsust.